TULD JERUUSALEMMAST
Tervitus suure Kuninga linnast, Jeruusalemmast, Siioni mäelt!
Rõõm teiega olla!
Õpetan teile täna Piiblist seda,
mida Jumal on südamele pannud.
Usun, et see õnnistab ka teid.
Loeme koos mõne salmi.
Moosese raamatuid on viis:
heebrea keeles Bereshit, Shemot,
Vayikra, Bamidbar ja Devarim.
Täna loeme 2. Moosese raamatut, ehk Shemoti.
2. Moosese 19:1 - "Kolmandal kuul
pärast Iisraeli laste lahkumist Egiptusemaalt,
just sel ajal, tulid nad Siinai kõrbesse."
Nad lahkusid Egiptusest
kaks kuud varem.
Egiptuses andis Jumal neile käsu
pintseldada verd uksepiitadele.
Selle talle verd, kelle nad tapma pidid.
Selle vere kaudu Jumal päästis ja lunastas nad.
Ta kaitses neid
ja häving läks nende kodadest mööda, pasach,
kust tuleb sõna pesach, ehk paasapüha.
Jumal lubas tappa kõik esmasündinud Egiptusemaal,
alates vaarao esmasündinust loomade esmasündinuteni.
Kõik Egiptuse esmasündinud surid.
Jumala sõnad Moosesele avavad imelisi vaatepilte.
Loeme selle kirjakoha.
Vere tähtsuse mõistmisest on kasu meiegi eludes.
2. Moosese 12 -
"Ja Issand rääkis Moosese ja Aaroniga Egiptusemaal, öeldes:
'See kuu olgu teil esimeseks kuuks;
see olgu teil aasta esimeseks kuuks.
Rääkige kogu Iisraeli kogudusega ja öelge:
Selle kuu kümnendal päeval
võtku iga perevanem tall,
igale perele tall.
Aga kui pere on talle jaoks väike,
siis võtku tema ja ta naaber, kes ta kojale on lähemal,
vastavalt hingede arvule;
kui palju igaüks jõuab süüa, sellele vastavalt arvake neid talle kohta."
Kui pere oli liiga väike,
pidid nad jagama talle oma naabritega.
Milline võimas ühtekuuluvus!
Kus rahvas kokku hoiab, seal on võit.
2Mo 12:5 - "'Tall olgu teil veatu, isane, üheaastane;
võtke see lammastest või kitsedest.
Säilitage see enestele kuni selle kuu neljateistkümnenda päevani;
siis kogu Iisraeli kogunenud kogudus tapku see õhtul!
Ja nad võtku verd ning võidku ukse mõlemat piitjalga;
ja pealispuud kodades, kus nad seda söövad.
Ja nad söögu liha selsamal ööl; tulel küpsetatult koos hapnemata leiva
ja kibedate rohttaimedega söögu nad seda!
Te ei tohi seda süüa toorelt või vees keedetult,
vaid ainult tulel küpsetatult pea, jalgade ja sisikonnaga.
Te ei tohi sellest midagi üle jätta hommikuks;
mis aga sellest hommikuks üle jääb,
põletage tulega!
Ja sööge seda nõnda:
teil olgu vöö vööl, jalatsid jalas ja kepp käes;
ja sööge seda rutuga."
Tavaliselt nauditakse söömaaega rahus.
Sabatiõhtul ja teistel pühadel istume laua ääres,
ning meenutame ja ülistame Jumala tegusid.
Siis pole kuhugi kiiret.
Paasapüha veetmise puhul annab Jumal siiski erilise käsu.
Ta käsib minekuks valmis olla.
"See on Issanda paasapüha!" (algteksti järgi).
Märgksin neile kristlastele,
kelle meelest pole vaja Iisraeli seitset püha pidada,
et kõik algab paasapühast.
Issand ütleb: "See on Issanda paasapüha."
3Mo 23. peatükis ütleb Ta:
"... minu seatud pühad on need."
2Mo 12:12 - "Siis käin mina selsamal ööl Egiptusemaa läbi
ja löön maha kõik esmasündinud Egiptusemaal,
niihästi inimesed kui loomad,
ja ma mõistan kohut
kõigi Egiptuse jumalate üle, mina, Issand."
"See päev aga jäägu teile mälestuseks
ja pühitsege seda Issanda pühana:
oma sugupõlvede kaupa pühitsege seda igavese seadlusena!"
Aga miks käskis Jumal verd uksepiitadele pintseldada?
"Siis käin mina selsamal ööl Egiptusemaa läbi
ja löön maha kõik esmasündinud Egiptusemaal
ja ma mõistan kohut
kõigi Egiptuse jumalate üle, mina, Issand.
Aga veri olgu teil tundemärgiks
kodadel, kus te asute;
kui ma näen verd, siis ma lähen teist mööda
ja nuhtlus ei saa teile hukatuseks, kui ma löön Egiptusemaad."
Imeline sündmus!
See kordus 2000 aasta eest.
Jumala Poeg tõusis ristile
ja valas oma vere.
See, mis Egiptuses toimus,
kordus ka siin Jeruusalemmas.
Iisraeli rahva lugu algas siiski Egiptusest.
Rahvas vabanes Egiptusest,
nagu Issand oli Aabrahamile lubanud.
Rahvas lahkus Egiptusest ja saabus Siinai kõrbe,
Siinai mäe jalamile.
Ka Siinai sündmused on huvitavad.
Rahvas sai "käsud, seadused ja õigused",
nagu Issand Moosesele ütles.
Mooses sai Toora ja tõi selle Iisraeli rahvale.
See toimus nelipühal, mida nimetame shavuot'iks.
See kõik algas Egiptuses.
Pärast kiiret söömaaega rahvas lahkus Egiptusest
ja saabus Siinai mäe juurde.
Seal tegi Jumal nendega lepingu.
"Kui te kuulate minu häält ja peate mu lepingut, ...
olete mulle preesterkond ja püha rahvas ..."
"... ja mina olen teile Jumalaks ja teie olete mulle rahvaks."
"... te olete minu omandrahvas ...
preesterkond ja püha rahvas."
Valguseks rahvastele.
Jumal andis Toora shavuoti ajal.
Nimi shavuot on seotud sõnaga shevua ehk 'vanne'.
Jumal vandus oma rahvale Iisraelile,
et kui nad täidavad Tema käske,
saab neist suur rahvas.
Iisraelist saab kuninglik preesterkond,
See pole maine kuningriik,
vaid taevane, Jumala kuningriik.
Jumal andis neile vande.
Lepingus on siiski alati kaks poolt.
Ka abielus on mees ja naine.
Seepärast antakse ka kaks vannet.
Mees tõotab hoolitseda oma naise eest
ja jääda tema kõrvale nii heas kui halvas.
Samamoodi annab naine oma truudusetõotuse.
Mis on abielu eeltähendus?
Muidugi leping, mille Jumal tegi Iisraeliga
ja teised lepingud Aabrahami ja teiste piiblitegelastega.
Lepingus on kaks poolt.
Meie osa on uskuda Jumala Sõna
ja järgida Tema käske.
"Te olete mu sõbrad, kui teete, mida ma käsin."
Nii ütles Issand Jeesus.
Peame käima Tema tahtes.
See pole raske sellele, kes armastab Issandat,
ja kes on astunud uues lepingus Issanda kaitse alla.
Tal pole raske Issanda käske järgida.
Ta ju elab seda!
See pole eraldi osa temast, vaid tema ise.
Ta on uuesti sündinud ja saanud uue loomuse.
Ta on uus inimene nagu Uus Testament õpetab.
Pesachi ajal lahkus rahvas Egiptusest
ja valati verd.
Ka Jeesus läks ristile paasapüha ajal.
Kolme päeva pärast
tõusis Jeesus surnuist.
Tallest ei tohtinud midagi järgmiseks hommikuks jätta.
Ka Jeesus ei jäänud ristile, vaid Ta viidi hauda.
Jesaja räägib, et Ta maeti rikaste hauda,
kuna Ta polnud midagi valesti teinud.
700 aasta pärast prohveteering teostus.
Pärast paasapüha on tähtis lugeda omeri päevi,
nagu rabid õpetavad.
Arvutamine lõpeb shavuotiga.
Shavuot ja shabbat pärinevad samast sõnaperest.
Sinna kuulub veel üks sõna.
Uurime sõna shuvu Jeremija raamatust.
Jeremija 3:14 -
"Pöörduge ümber [shuvu], taganenud lapsed, ütleb Issand,
sest mina olen võtnud teid oma valdusesse;
ja mina võtan teid: igast linnast ühe
ja igast suguvõsast kaks ning viin teid Siionisse!
Siion, Zion, tuleb sõnast metsuyan ehk 'suurepärane'.
"Pöörduge ümber, 'shuvu'," ütleb Issand.
Sõnad shuvu ja shavuot on teineteisega seotud.
Paasapüha ajal Jeesus suri ja tõusis üles kolmandal päeval,
mis oli yom ha'bikkurim, uudseviljapäev.
Shavuoti ajal valas Jeesus välja Püha Vaimu
oma jüngrite peale Siionis, Jeruusalemmas.
On tähtis mõista,
et sellele järgnenud püha pole veel vaimselt teostunud.
Elame veel Shavuoti ajastul.
Tähistame küll Rosh Hashana'd, Yom Kippuri ja Sukkoti - kõiki pühi,
kuid vaimselt on veel Shavuoti aeg.
Meil on veel võimalik Issanda juurde naasta.
Kui Püha Vaim langes shavuoti ajal jüngrite peale,
rääkisid juudid siin Jeruusalemmas kogu maailma keeli.
Nad olid siia palverännakule tulnud.
Seaduse järgi pidid juudid kolmel pühal Jeruusalemma tulema.
Need olid Pesach, Shavuot ja Sukkot.
Kõik mehed pidid tulema Pühale maale ja Jeruusalemma,
templisse Issandat paluma.
Shavuoti ajal langes Püha Vaim.
Sama juhtus ka Siinail.
Tuleleegid langesid nii Siinail kui Siionis.
Pange tähele, mis on seejärel Peetruse esimene sõnum!
Ta õhutas Issanda juurde naasma ja meelt parandama.
Ta ei teinud imesid, vaid vahendas selge sõnumi.
3000 inimest parandas meelt,
võttis vastu Jeesuse ja sai ristitud.
Heebrea keeles on ristimine tevila,
mis tähendab üleni vette kastmist.
See pole see, mida näeme kristlikes filmides,
kus Ristija Johannes võtab käega veetilku
ja kallab selle Jeesuse peale.
Ta läks täiesti vee alla.
Tähtsaim on muidugi Shavuoti sõnum: Naaske Issanda juurde!
Naaske oma Taevase Isa juurde!
See sõnum oli juutidele ilmselge,
kuna shavuot meenutab sõna lashuv naasma,
ja shabat, mis tähendab hingamise saamist südamesse.
Loeme, mis siis juhtus.
Ap 2:1:"Kui nelipühapäev kätte jõudis, olid nad kõik koos ühes paigas.
Ja äkitselt tuli taevast kohin,
otsekui tugev tuul oleks puhunud,
ja täitis kogu koja, kus nad istusid."
See meenutab Siinai sündmusi.
"Ja nad nägid otsekui hargnevaid tulekeeli,
mis laskusid iga üksiku peale nende seas.
Ja nad kõik täideti Püha Vaimuga
ning hakkasid rääkima teisi keeli,
nõnda nagu Vaim neile andis rääkida.
Jeruusalemmas oli aga elamas juute, vagasid mehi kõigi rahvaste keskelt,
kes on taeva all.
Kui nüüd see hääl kostis, tuli kokku nende kogukond,
ja kõiki valdas hämmastus,
sest igaüks kuulis räägitavat oma murret.
Nad jahmusid ja panid imeks, öeldes:
'Ennäe, eks need kõik, kes räägivad, ole galilealased?
Kuidas siis meist igaüks kuuleb oma sünnimaa murret?
Meie, partlased ja meedlased ja eelamlased
ja kes me elame Mesopotaamia-, Juuda- ja Kappadookiamaal,
Pontoses ja Aasias, Früügias ja Pamfüülias,
Egiptuses ja Liibüa maades Küreene pool,
ja siia elama asunud roomlased,
juudid ja nende usku pöördunud kreetlased ja araablased -
kuidas me kuuleme räägitavat meie endi keeles Jumala suuri asju?'"
Salm 14: "Siis tõusis Peetrus koos nende üheteistkümnega püsti,
tõstis häält ja kõneles neile:
'Juuda mehed ja kõik Jeruusalemma elanikud!
Olgu see teil teada - pange tähele mu sõnu!
Nemad ei ole sugugi joobnud, nagu te arvate,
on ju alles kell üheksa hommikul.
Vaid see on, mida prohvet Joel on öelnud."
Joel rääkis varasest ja hilisest vihmast ehk Sukkotist ja Shavuotist.
Ta rääkis ka tulevasest, Sukkoti ajal saabuvast ärkamisest.
Iga Issanda püha ajal annab Issand midagi uut,
uue lepingu all.
Paasapüha ajal suri Ta ristil
ja tõusis surnuist üles.
Shavuoti ehk nelipüha ajal andis ta Püha Vaimu.
Nii juhtub midagi ka Rosh hashana, Yom Kippuri
ja Sukkoti ehk lehtmajade püha ajal.
Tänu Issandale, et Ta teostab kõik, mis Ta on öelnud.
Seepärast ütleb Peetrus salmis 21:
"Ja sünnib,
et igaüks, kes hüüab appi Issanda nime, päästetakse."
Asi on Jumala tõotuses, shevua, ja sabatis, shabat.
Shabat tähendab hingamist, puhkust.
See tähendab naasmist, lashuv, Issanda juurde.
Ma ei loe tervet peatükki,
kuid salmis 38 ütleb Peetrus midagi huvitavat.
See on väga tähtis koht.
"Parandage meelt [shuvu bitshuva] ja igaüks teist lasku ennast ristida
Jeesuse Kristuse nimesse oma pattude andekssaamiseks,
ning siis te saate Püha Vaimu anni.
Sest see tõotus on antud teile ja teie lastele ning kõikidele,
kes on eemal, keda iganes Jumal, meie Issand, enese juurde kutsub."
Huvitav!
"Veel paljude muudegi sõnadega veenis Peetrus neid
ja manitses:
'Laske end päästa sellest sõgedast sugupõlvest!'
Kes nüüd tema sõna vastu võtsid, need ristiti,
ning sel päeval lisati nende hulka umbes kolm tuhat inimest.
Aga nemad püsisid apostlite õpetuses ja osaduses,
leivamurdmises ja palvetes."
Huvitav sündmus!
Nad küsisid temalt, mida nad peaksid tegema.
Kallid vennad ja õed, teie kõik, kes seda vaatate!
Elame praegu Shavuoti aega.
Veel on aega naasta Issanda juurde kõigil, kes on eksinud,
kui te pole Issanda tahtes käinud.
Peate meelt parandama.
Peetrus ütles prohvetlikult:
"Sest see tõotus on antud teile ja teie lastele
ning kõikidele, kes on eemal ..."
Ta ei teadnud isegi, et prohveteerib paganate kohta.
Lähedalolijad on juudid ja eemalolijad on teised rahvad.
Efeslaste 2. ptk räägibki sellest,
kuidas Issand lõi nad endas 'üheksainsaks uueks inimeseks'.
Olge te juudid või mitte, peate naasma Issanda juurde.
Siis pääsete Siionisse, 'suurepärasesse kohta',
kus Issand õnnistab teid ja täidab kõik teie vajadused
oma au rikkust mööda Messias Jeesuses.
Kui naaseme Issanda juurde,
võime nautida Tema headust kooskõlas Tema lepingutõotusega.
Ta annab meile õnnistuse ja kordamineku.
Saame südamesse sabatirahu.
Võib-olla muretsete liialt ja teil pole südames rahu.
Maailm pole veel astunud järgmise püha ajastusse,
kuid see aeg on kohe käes.
Siis mõistab Issand kohut kõigi inimeste üle.
Rosh hashana on tegelikult pasunapuhumise püha
Shofari-püha.
Sel päeval lõi Jumal inimese.
Rabide väitel mõistab Jumal siis kohut kõigi inimeste üle.
Praegu pole aega sellest rohkem rääkida.
Uus Testament räägib siiski,
et selle üle, kes usub Messias Jeesust, kohut ei mõisteta.
Ta tuleb Messia ette
saama Temalt õigsuse pärga.
Praegu on aeg naasta ja meelt parandada.
On aeg teha häid tegusid, uskuda Jumala Sõna,
elada Tema tahtes ja saada südamesse sabatirahu.
Võime nautida Tema lepingutõotust.
Ja ühel päeval saame elada Tema kuningriigis.
Tõlge: Monika Jaaguri